“Ons het die som gemaak. Eintlik was dit die goedkoopste slagbees van die dag, as jy die uitslagpersentasie uitwerk.
Só vertel Chris Labuschagne van Waterberg Agri Trading, wat saam met sy broer Neels geskiedenis gemaak het toe hulle Donderdag 'n rekordprys van N$39 000 vir 'n slagos op 'n Blaauwberg-veiling op Otjiwarongo betaal het.
“Ons kort 'n bietjie vet bees. As jy uitwerk wat die os geslag kos, is dit nie sò rof nie,” het hy aan Republikein gesê.
Intussen sê Rian van Wyk, die os se verkoper, hy het 'n knop in die keel gekry omdat hy lief vir dié os was wat mak as 'n “melkkalfie” grootgemaak is.
“Boonop raak hulle oud, dan raak hul heupe seer, hulle begin kreupel loop en gaan agteruit. Hulle kom op 'n ouderdom wat jy hulle maar moet slag. Ek wil nie hê hy moet ly nie. Ek het besluit om hom te laat gaan,” het Van Wyk vertel.
“Die Labuschagnes het hom goed hanteer en spesiaal met 'n wa kom haal, eerder as om hom op 'n lorrie te laai,” vertel Van Wyk.